Abōg mīńkúkúmá bə Amorít mísə̄ yā mí ngábə́ tɔá á Yórdan á yād, á ńyīmbī dzób, ai míńkúkúmá mí Kanǎŋ mísə̄ yā mí ngábə́ tɔá á ńnaním máŋ mī ngáwóg naa Ǹtondôbə a ngáman hə́le bɔ́n bə́ Ísraɛ̂l məndím mə́ Yórdan ósū, a kələ kwí anə́ bə́ ngáman daŋ, məkǐ mə́ tsígí fɔ̄ɔ̄ bɔ́ á fyɛ́, bə́ ngadzə́ŋ kám á mís mə́ bɔ́n bə́ Ísraɛ̂l. 2Abǒg tē, ńdɔ Ǹtondôbə a ngádzó ai Yosué nâ: “Manága kɔm ákəŋ ai mə́kɔ́g, ó dúgán mǎn kəle bɔ́n bə́ Ísraɛ̂l éyɔ̄ŋ bɛ̄ɛ, ńdɔ Yosué á ngáman kom ákəŋ ai mə́kɔ́g, a dúgán mǎn kəle bɔ́n bə́ Ísraɛ̂l á ńkǒl Bisɔsɔl. 4É dzóm é ngábɔ̄ nâ Yosué á kə̄le bod é ngábə́ nâ: bəyóm fám bə́sə̄ yā bə́ sɔ̂ á Égîptɛn bə́ tɔ̄á ókala yā ábɔ̌ bītá, bə́sə̄ bə́ ngáman wú á zēn á ńkōd ńnam á mvús akwí yā Égîptɛn. 5É fám ésə̄ é ngátíē á Égîptɛn é ngábə́ ńkəlán, hədá é ngongo bod é ngázu byáli á zēn á ńkōd ńnam á mvús akwí yā Égîptɛn, ya ndzí kig kəleban, 6amú bɔ́n bə́ Ísraɛ̂l bə́ ngáwulu á ńkōd ńnam á táŋ mim̀bú mə̄wóm mə́nyi a kələ kwí anə é ngongo bod ésə e ngátíē á Égîptɛn e tɔá ókalǎ yā ábɔ̌ bītá é ngaman wú ḿból bə́ ngábɔ Ǹtondôbə məlɔ́, təge vógolo kíŋ dzīé, ńdɔ Ǹtondôbə a ngákani sɔŋ nâ bɔ̂ bə́ ngāyén kig ai dís é sí á ngālíg bēsīá mətǐŋ naa a yi bɔ̄ və̄, é sí yāfúguzu ai mənyáŋ ai wé. 7Bɔ́n bábá ḿbɔ̄ a ngátə́lē á məyian mábá, ḿbɔ̄ hḿ Yosué á ngāman kəle. Bə́ ngábə́ kig miǹkəlebán, amú bá ndzí kig bɔ́ kəle á zēn. 8Ǹnyie anə́ bə́ ngáman hḿ kəle ńgūmā áyɔŋ nálā, ńdɔ̄ bə́ ngátâm tɔbɔ̌ hālá á mīńkán étēde, a kələ kwí anə́ bə́ ngáman lɛd. 9Ńdɔ̄ hḿ Ńtondôbə ǎ zu dzɔ́ ai Yosué nâ: “Ámōs dí mə̌ vāā mína osɔ́n yā Égîptɛn á ńlō”, asú tē hḿ bə́ ngáyole vóm tē nâ Gilgal a zaa kwí ámōs yə̄ aná.